Jong Vrystaat-boer vas weens moordArgieffoto ’n Jong boer (30) van die Vrystaat is in hegtenis geneem weens moord. Sers. Mosili Ntsika, woordvoerder van die polisie, het gesê hy sal binnekort in die Dewetsdorp-landdroshof verskyn op twee aanklagte van moord. “Dit volg ná hy Vrydagaand in hegtenis geneem is weens die brutale moord op twee ouer boere,” het Ntsika gesê. Die voorval het glo omstreeks 23:30 plaasgevind toe die man na die plaas, waarvan hy deels eienaarskap het saam met die ander boere, gegaan het om van sy beeste te gaan haal. Die plaas is in Rusfontein. “Na bewering het die twee ouer boere vermoed dat beeste gesteel word toe hulle die lorrie sien wat beeste so laat in die nag oplaai. ŉ Woordewisseling het tussen die jonger boer en die ouer boere ontstaan omdat hulle vir die jong boer gesê het hy moet ophou om sy beeste so laat in die aand te tel,” het Ntsika gesê. Die stryery het gewelddadig geword toe die jong man en sy makker die twee ouer mans, Rathabeng Qathatsi (68) en Thato Qathatsi (65), met onbekende voorwerpe begin aanrand het. “Hulle het op die toneel aan kopwonde beswyk.” Ooggetuies het die polisie in kennis gestel van die voorval en die verdagte is vasgetrek. Die tweede verdagte kon egter daarin slaag om van die toneel te vlug. Mense met inligting oor waar die tweede verdagte hom bevind, kan Dewetsdorp se speurders by 051 541 5400 of 082 467 6362 bel.